|  |  |
| --- | --- |
|  | **EELNÕU** |
|  | 07.08.2024 nr 1-4/24/176 |
|  |  |
| TAPA VALLAVOLIKOGU |  |
| MÄÄRUS |  |

|  |
| --- |
| Tapa |
|  |
|  |
| **Eluruumi kohandamise kulude hüvitamise kord** |
|  |
| Määrus kehtestatakse kohaliku omavalitsuse korralduse seaduse § 22 lõike 1 punkti 5 ja lõike 2 ning sotsiaalhoolekande seaduse § 14 ja § 42 lõigete 1, 2 alusel.    **§ 1.****Üldsätted**  (1) Määrusega kehtestatakse puudega isiku eluruumi kohandamisega seotud kulude katteks hüvitise andmise tingimused ja kord (edaspidi kord) Tapa valla eelarves selleks ette nähtud vahendite arvelt.  (2) Hüvitise eesmärgiks on vähendada puudest tingitud raskusi eluruumi sisenemisel, eluruumis liikumisel ja enesega toimetulekul.  **§ 2.****Hüvitise määramise üldpõhimõtted**  (1) Hüvitist määratakse ehitustöödeks, mis vastavad õigusaktides sätestatud nõuetele ja soodustavad puudega isiku iseseisvat toimetulekut, leevendavad või kõrvaldavad puudest tingitud takistusi eluruumi kasutamisel (edaspidi kohandamine).  (2) Hüvitist määratakse eluruumi või selle juurdepääsu kohandamiseks, mida taotleja kasutab alaliseks elamiseks ja mis on hüvitise taotleja või temaga samas eluruumis elava perekonnaliikme omandis (edaspidi eluruum).  (3) Hüvitis käesoleva korra mõistes on summa, mis määratakse eluruumi kohandamise kulude osaliseks katteks ehk üldjuhul isikule kolmanda isiku poolt osutatud teenuse eest tasu maksmise kohustuse osaline üle võtmine.  (4) Õigustatud isikuks eluruumi kohandamise kulude hüvitamisel on isik, kellel on puuetega inimeste sotsiaaltoetuste seaduse § 2 lõike 1 tähenduses puudest tingitud raskusi eluruumis liikumise, endaga toimetuleku või suhtlemisega ning kelle elukohana on Eesti rahvastikuregistris registreeritud Tapa vallas asuv eluruum, mille kohandamiseks hüvitist taotletakse.  **§ 3.****Hüvitise suurus**  (1) Hüvitise määramisel arvestatakse kohanduse põhjendatust ja üksi elava taotleja või temaga koos elava perekonna sissetulekuid.  (2) Hüvitist antakse üldjuhul kuni 75% kohanduse tegelikust maksumusest, kuid mitte rohkem kui 1800 eurot kohanduse kohta. Juhul kui kohanduse liigile on sotsiaalkaitseministri määrusega kehtestatud standardiseeritud ühikuhind ning kohanduse maksumus ületab kehtivat ühikuhinda, võib hüvitise määramisel aluseks võtta kehtiva ühikuhinna. Hüvitise lõplik protsent kohanduse tegelikust maksumusest määratakse iga isiku ja eluruumi puhul eraldi.  (3) Iga-aastaselt makstakse vallavalitsuse poolt hüvitist maksimaalselt kolmele eluruumi kohandamisele.  (4) Hüvitist saab õigustatud isik taotleda üks kord viie aasta jooksul.  **§ 4.****Hüvitise taotlemine**  (1) Hüvitise saamiseks esitatakse taotlus Tapa Vallavalitsusele (edaspidi vallavalitsuse).  (2) Taotluses esitatakse taotleja ja eluruumi andmed, kohanduse kirjeldus, taotletav summa ning kohandamise hinnapakkumine vähemalt kahelt töövõtjalt.  **§ 5.****Taotluse läbivaatamine**  (1) Vallavalitsuse vastutav teenistuja (edaspidi teenistuja) vaatab taotlusi läbi nende saabumise järjekorras.  (2) Teenistuja hindab kodukülastuse, vestluse ja esitatud andmete alusel kohandamise põhjendatust.  (3) Kui taotluses esineb puudusi, annab teenistuja taotlejale tähtaja puuduste kõrvaldamiseks.  (4) Teenistujal on õigus nõuda lisadokumente, sealhulgas täiendavate hinnapakkumiste esitamist, külastada kohandamist vajavat eluruumi ning teha ettepanekuid säästlikumate lahenduste kasutamiseks.  (5) Andmete esitamisest keeldumisel, ettenähtud tähtajaks esitamata jätmisel või valeandmete esitamisel jäetakse taotlus läbi vaatamata.  **§ 6.****Hüvitise määramine**  (1) Teenistuja teeb vallavalitsusele ettepaneku hüvitise määramise kohta.  (2) Hüvitise määramise või sellest keeldumise otsustab vallavalitsus 10 tööpäeva jooksul nõuetekohase taotluse esitamisest, arvestades eelarves eraldatud vahendite suurust ja teenistuja ettepanekut. (3) Hüvitist ei määrata, kui esineb vähemalt üks alljärgnevatest asjaoludest:    1) eluruumi soovitud viisil kohandamine ei lähtu isiku puudest tulenevast tegevuspiirangust;   2) isik ei võimalda teha eluruumis abivajaduse ja kohanduse otstarbekuse hindamiseks kodukülastust või keeldub esitamast vastutava teenistuja poolt küsitud täiendavaid dokumente;   3) eluruumi soovitud viisil kohandamine on ehituslikult või tehniliselt võimatu või puuduvad olulised kohanduse teostamiseks vajalikud eeltingimused;   4) eluruumi omanik, kaas- või ühisomanik või korteriühistu ei anna eluruumi kohandamiseks nõusolekut;  5) kui taotleja või temaga koos elava perekonna sissetulekud on piisavad eluruumi kohandamiseks.  **§ 7.****Hüvitise maksmine**  (1) Hüvitise väljamaksmiseks esitab taotleja teenistujale kulu tõendavad dokumendid ja kirjaliku kinnituse, et töö on teostatud taotlusega koos esitatud hinnapakkumuste ja ehitustööde kokkuleppe/lepingu alusel. Hüvitise saaja on kohustatud esitama vallavalitsusele eelnimetatud dokumendid ning tööde teostaja arve tehtud tööde kohta hiljemalt jooksva eelarveaasta 1. detsembriks.  (2) Hüvitist makstakse välja töövõtja arvelduskontole 10 tööpäeva jooksul pärast punktis 1 esitatud dokumentide ja arve esitamist ning vajadusel vallavalitsuse poolt paikvaatluse läbiviimist.  (3) Juhul, kui käesoleva paragrahvi lõikes 1 nimetatud aja jooksul tulenevalt hüvitise saaja tegevusest või tegevusetusest ei esitata vastavaid dokumente, kaotab hüvitise määramise otsus kehtivuse.  (4) Vallavalitsus on õigus jätta hüvitis välja maksmata, kui:    1) hüvitise taotlemisel on esitatud valeandmeid;    2) hüvitise saaja ei esita määratud tähtajaks tööde tegemise kohta käesoleva paragrahvi lõikes 1 sätestatud dokumente;  (5) Vallavalitsusel on õigus jätta hüvitis välja maksmata või hüvitist vähendada, kui tööd ei ole tehtud hüvitise taotlemisel esitatud dokumentide kohaselt.  **§ 8.****Pädevuse delegeerimine**  Puudega inimeste eluaseme füüsiliseks kohandamiseks välisrahastuse projektidest täiendavate vahendite taotlemisel võib vallavalitsus reguleerida eluruumi kohandamise kulude hüvitamisekorras reguleerimata küsimusi ja kehtestada vajalikul määral erisusi, kui see on vajalik välisrahastusprojekti nõuete täitmiseks.  **§ 9.****Määruse jõustumine**  Määrus jõustub kolmandal päeval pärast Riigi Teatajas avaldamist. | |

|  |
| --- |
| *(allkirjastatud digitaalselt)* |

Maksim Butšenkov

volikogu esimees

|  |  |  |
| --- | --- | --- |
| **Seletuskiri** | | |
| eelnõule „**Eluruumi kohandamise kulude hüvitamise kord“**  Kohaliku omavalitsuse korralduse seaduse (edaspidi KOKS) § 6 lg 1 kohaselt on kohaliku omavalitsuse üksuse ülesandeks korraldada antud vallas või linnas sotsiaalteenuseid, -toetusi ja muud sotsiaalabi, kui need ülesanded ei ole seadusega antud kellegi teise täita. KOKS § 22 lg 1 p 5 kohaselt kuulub volikogu ainupädevusse toetuste andmise ja valla või linna eelarvest finantseeritavate teenuste osutamise korra kehtestamine.  KOKS § 22 lg 2 kohaselt õigusaktiga kohaliku omavalitsuse, kohaliku omavalitsuse üksuse või kohaliku omavalitsuse organi pädevusse antud küsimused otsustab omavalitsusüksuse nimel volikogu, kes võib nende küsimuste lahendamise volitada valla- või linnavalitsusele või volikogu poolt määratud osavalla või linnaosa esinduskogule, ametiasutusele, asutuse struktuuriüksusele või ametnikule.  Sotsiaalhoolekande seaduse (edaspidi SHS) § 14 lg 1 kohaselt on kohaliku omavalitsuse üksuse kohustus kehtestada sotsiaalhoolekandelise abi andmise kord, mis peab sisaldama vähemalt sotsiaalteenuste ja -toetuste kirjeldust ja rahastamist ning nende taotlemise tingimusi ja korda. SHS § 42 lg 1 kohaselt peab kohaliku omavalitsuse üksus aitama eluruumi kohandamisel või sobiva eluruumi saamisel isikuid, kellel on puuetega inimeste sotsiaaltoetuste seaduse § 2 lõike 1 tähenduses puudest tingituna raskusi eluruumis liikumise, endaga toimetuleku või suhtlemisega. Kohaliku omavalitsuse üksus abistab ka eluruumi kohandamisel või sobivama eluruumi saamisel. Eluruumi kasutamise võimaluse kindlustamisel tuleb lähtuda põhimõttest, et puudega isik saaks võimalikult kaua elada koduses keskkonnas (SHS § 42 lg 2).  Koduse keskkonna kohandamine vastavalt inimese vajadusele aitab pikemas perspektiivis hoida kokku ressursse ning vähendada kukkumisi, ennetada tervisliku seisundi halvenemist. Inimese vajaduste järgi kohandatud kodune keskkond jõustab tema iseseisvat toimetulekut. Koduse keskkonna kohanduse tähenduse mõistmist vaadeldakse kahest aspektist: inimese jõustamine ja reaalne parendus. Koduse keskkonna kohandamine on nt. pesemisvõimaluste kohandamine, sh vanni vahetamine duši vastu, köögi töötasapinnad, majade välis- ja siseuste kohandamine, sh lävepakud, eluruumis liikumiseks seinale tugede paigutamine. Abivahendid ei ole alati kallid ja mõni tehniline lahendus kergendaks oluliselt puudega inimese lähedaste hoolduskoormust ja toetaks inimese iseseisvat hakkamasaamist. Murekohtadeks kodukohandamisel on sageli tüüpiliste paneelmajade trepikojad, kuhu ei ole võimalik lifti ehitada või on see kohalikule omavalitsusele rahaliselt üle jõu käiv ülesanne, samuti eramajade kehv seisukord, kus maja seinad ei võimalda siseruumides kohandusi teha. Need on murekohad, kus reaalselt ei ole võimalik kohandusi ellu viia.  Kohaliku omavalitsuse üksustele kodu kohandamise toetuste andmist reguleerib sotsiaalkaitseministri 26.02.2018 määrus nr 4 „Puuetega inimeste eluaseme füüsiline kohandamine“ § 24 lg 4, mille kohaselt tuleb toetust saanud kohaliku omavalitsuse üksusel jätkata vähemalt viie aasta jooksul, arvates projekti abikõlblikkuse perioodi lõppemisest, puudest tuleneva tegevuspiiranguga inimeste eluruumide kohandamist vastavalt nende individuaalsetele vajadustele. Samas on selline kohustus kohaliku omavalitsuse üksusele SHS §-st 42 tulenevalt. Lähtuvalt eeltoodust on Tapa Vallavalitsus kohustatud nii projekti abikõlblikkusest tulenevalt, kui SHS tulenevalt kohustatud antud hüvitist maksma. Eelnev määrus, mille Tapa Vallavolikogu antud teemal vastu võttis, lõppes augustis 2023 ning oleks eelnevalt pidanud, kas pikendama antud määrust volikogu poolt või siis koostama ja kohandama antud teemal määruse eelnõud, kuid kahjuks kumbagi pole volikogus tehtud.  Eelnõu sisu:  Kohandamine tähendab eluruumi ümberehitamist sellisel viisil, et inimesele on loodud nii tema erivajadustest tulenevad spetsiifilised (näiteks kaldtee, platvormtõstuk jne) kui ka puudest tulenevad tavapärased ümberehitused nagu pesemisruumis vanni asendamine dušiga. Kohandamise käigus võib rajada ka näiteks erivajaduse tõttu ohutust tagava piirde, aiavärava automaatika või tuua köögi tööpinnad ja tehnika madalamale tasapinnale. Puuetega inimeste eluruumide kohandamise abistamine on kohaliku omavalitsuse üksusele seadusest tulenev kohustus (SHS § 42 lg 1). Eluruumi kohandamise eesmärk on tagada puudega isiku, kellel on puudest tingituna raskusi eluruumis liikumise, endaga toimetuleku või suhtlemisega, võimalikult iseseisev või võimlikult vähest kõrvalabi vajav turvaline toimetulek oma eluruumis, sellesse sisenemisel ja sealt väljumisel. Puudega isik on isik, kellele on määratud puue puuetega inimeste sotsiaaltoetuste seaduse § 2 lõike 1 tähenduses.  Kodukohanduse protsess tervikuna ei tohi olla keeruline ja killustatud ning raskesti mõistetav teenuse saajale. Sellest tulenevalt oleme valmistanud ette määruse eelnõu, mis on selgesti mõistetav ning abivajajal on võimalik iseseisvalt taotleda hüvitist kodukohandamiseks.  Määruse eelnõus on kirjeldatud kohandamise põhimõtted ning õigustatud isikud. Samuti on kinnitatud hüvitise suurus, mis on 75% kogumaksumusest, kuid mitte rohkem kui 1800 eurot. Samuti on eelnõus kirjeldatud olukorda, kui riik kinnitab standartseeritud ühikuhinna, siis lähtutakse sellest. Need olukorrad on siis, kui kohalikul omavalitsusel on võimalik taotleda riigilt projektirahasid oma valla inimeste kodukohandamiseks. Eelnimetatud projektirahasid on ka eelnevatel aastatel Tapa vald korduvalt taotlenud ning tänu neile on ka saadud kodukohandamisi. Projektirahade eest tehtud kohandamistel ei ole varasemalt olnud kliendi omaosalust vaid nn. omaosalus on kaetud valla eelarvest. Tänases eelnõus on ettenähtud, et hüvitise taotleja peab kandma omaosaluse ise.  Täiendavalt on toodud sisse klausel, et iga -aasta kohandab vald oma eelarvest kuni 3 kodu kohandamist ja isikul on õigus taotleda kodukohandamist üks kord 5 aasta jooksul. Taotlusi võetakse vastu jooksvalt ning menetletakse vastavalt saabunud taotluste järjekorrale.  Käesoleva määrusega antakse vallavalitsusele õigus kehtestada käesolevast korrast erisusi struktuurifondidest või muult rahastajalt puuetega inimeste eluruumide kohandamiseks raha taotlemisel. Vastutav teenistuja abistab vajadusel puuetega inimesi/taotlejaid kõigi dokumentide kogumisel ja esitamisel Tapa Vallavalitsusele.  Tegutsemise järjekord puudega isikule eluruumi kohandamise toetuse taotlemisel  1. Taotleja esitab avalduse koos lisadega eluruumi kohandamise toetuse saamiseks  2. Vastutav teenistuja hindab taotluses märgitud kohanduste võimalikkust, vajadusel küsitakse juurde eksperthinnang.  3. Korraldusse märgitakse, kellele ja millise kodu kohandamiseks toetust eraldatakse. Samuti märgitakse korraldusse veel, millises summas tasub kohanduse eest vald ning kui palju jääb kohanduse rahalisest maksumusest taotleja kanda (varalise võimekuse korral) ning et vald tasub otse teenuse osutajale.  4. Kui tööd on teostatud, siis esitab taotleja määruses märgitud dokumendid ning teenistuja vajadusel viib läbi paikvaatluse. Teenuse osutaja esitab Tapa Vallavalitsusele inimese nimega arve. Tööd peavad olema teostatud eelarve -aasta 1. detsembriks st. selleks ajaks peab ka arve olema laekunud vallavalitsusse.  Määruse eelnõus on toodud välja ka , millal hüvitis jäetakse määramata ja selleks on :    1) hüvitise taotlemisel on esitatud valeandmeid;    2) hüvitise saaja ei esita määratud tähtajaks tööde tegemise kohta käesoleva määruse paragrahvis 7 sätestatud dokumente.  Kulu eelarvele:  2024. aasta eelarves hetkel antud eelarverida ei ole kajastatud, kuid vajadusel lisatakse see lisaeelarvega. 2025. aastast alates planeeritakse iga-aastaselt valla eelarvesse 5400 eurot, mis on 1800 x 3 kodukohandamist. | | |
|  | | |
| Eelnõu ja seletuskirja koostaja, ettekandja | Haridus- ja sotsiaalosakonna juhataja Ene Augasmägi |
|  |  |